61-årige Ole Sørensen cykler 3.000 kilometer fra Hørby ved Sæby til Sicilien iført træsko.

Når 61-årige Ole Sørensen 1. september cykler ud på sit livs længste tur på omkring 3.000 kilometer, så er det ikke med moderne udstyr. Cyklen har han købt for 100 kroner, og udstyret tæller blandt andet et par borede træsko med luft til tæerne. - Jeg har altid cyklet i træsko. Jeg fryser om tæerne om vinteren i cykelsko, så derfor har jeg altid kørt i træsko, fortæller Ole Sørensen. Ole Sørensen fra Hørby ved Sæby sætter 1. september kursen mod Sicilien. Turen til Sicilien ventes at tage 23 dage inklusiv 2 hviledage undervejs, og han regner med at cykle 125 kilometer om dagen. - Jeg har allerede cyklet 5.000 kilometer i år, så mon ikke det går, siger Ole Sørensen. Formålet med turen er at samle penge ind til Danske Hospitals Klovne. - Jeg håber på at samle 15.000 kroner ind. Der er allerede kommet penge på bogen, så jeg det skal nok lykkes, siger Ole Sørensen. Omkostningerne til turen er på et minimum. Cykler er købt for 100 kroner og står Ole i samlet 1.100 kroner. Overnatning undervejs foregår i telt, og både telt og cykel efterlades i Italien.